Jongboere 'nie beïndruk' met Ramaphosa se pleidooi | Maroela Media
TLU SA se Jongboere sê hulle is nie beïndruk met pres. Cyril Ramaphosa se pleidooi aan wit jongmense om in die land te bly nie. Die organisasie sê Ramaphosa lewer verkiesingspraatjies wat aangepas word by die gehoor met wie hy praat.
Ramaphosa het vroeër vandeesmaand in Stellenbosch gesê hy wil alle vaardighede in Suid-Afrika behou, ook dié van jong, wit mense en dat hulle nie onwelkom in die land moet voel nie.
Die Jongboere het 'n beroep op Ramaphosa gedoen om gehoor te gee aan die vrese en kommer wat wit jongmense oor Suid-Afrika het. Hulle het 'n petisie opgestel wat mense kan onderteken en wat later aan die president gestuur gaan word.
Hierin spreek hulle onder meer hulle kommer uit oor swart ekonomiese bemagtiging, die kwotastelsel en transformasiebeleid. Hulle sê daar moet saamgewerk word om 'n veilige omgewing te skep en dat teen plaasmoorde opgetree moet word. Die groep eis ook optrede teen korrupte politici en staatsamptenare en sê boere moet op meriete kan boer, sonder "vrees of veroordeling".
"Ons wil dit ook duidelik maak dat ons, as wit jongmense, wél onwelkom en onveilig voel in die land. Daar is verskeie dinge wat ons bekommerd maak en groener weivelde buite die land laat oorweeg," het Ferdie Landman, voorsitter van TLU SA Jongboere, gesê.
Landman het gesê hulle hoop Ramaphosa se woorde is nie net leë verkiesingsbeloftes nie.
"Ons is hier gebore en ons is lief vir Suid-Afrika. Ons wil graag bly, mnr. Ramaphosa, maar gee gehoor aan ons vrese, kommer en insette."
EFF-leier, Julius Malema, het vroeër vandeesmaand tydens 'n verkiesingsveldtogtoespraak op Richardsbaai gesê wit mense in Suid-Afrika word "steeds behandel asof hulle spesiaal is, terwyl swart mense min selfvertroue het".
"Daar is niks spesiaal aan wit mense nie. Ons is almal gelyk, ons is almal mense," het hy gesê.
Hy het egter ook gesê "die baas moet enigiemand wees wat 'n werksgeleentheid kan skep".
Landman het in reaksie gesê hulle strewe na 'n ekonomies korrekte wêreld, eerder as 'n polities korrekte een, en dat boere onder moeilike – en dikwels gevaarlike – omstandighede steeds 'n bydrae wil lewer.
boere Cyril Ramaphosa TLU SA
Alles net verkiesings praatjies. Hierdie mense worry regtig nie dat jong wittes hier bly of nie hier bly nie. Swartes sal altyd bedreig en minderwaardig voel deur wittes omdat hulle baie lae selfbeelde het. Dis eintlik pateties.
Kom julle dit nou eers agter? Die gehoor bepaal sy toespraak!
TLU SA, jongboere ons almal weet mos al die mooi broodjies word gebak vir verkiesingsdoeleindes alleenlik. Net soos die DA wat met die een mond se hulle is kwaad om wit mense te sien op n naweek inkopies doen terwyl swart mense moet werk maar met die ander moond wil die DA alle tale bewaar (weet nie of dit Afrikaans) insluit nie.) Nee, wat enige iemand wat dink die President bedoel wat hy se… dink weer.
Ons "wit oumense" voel óók nie meer welkom nie, maar waarheen moet ons gaan? Waar op óns ouderdom voor begin of gemaklik aftree? Die "wit jongmense" het beslis beter keuses! Laat julle oorlewings-instink julle lei!